## Pravilnik o izmjenama i dopunama Pravilnika o temeljnim zahtjevima za uređaje koji proizvode optičko zračenje te uvjetima i mjerama zaštite od optičkog zračenja

### NN 91/2007 (3.9.2007.), Pravilnik o izmjenama i dopunama Pravilnika o temeljnim zahtjevima za uređaje koji proizvode optičko zračenje te uvjetima i mjerama zaštite od optičkog zračenja

# MINISTARSTVO ZDRAVSTVA I SOCIJALNE SKRBI

**2779**

Na temelju članka 11. stavka 3. i 4. i članka 13. stavka 1. Zakona o zaštiti od
neionizirajućih zračenja (»Narodne novine«, br. 105/99) ministar zdravstva i
socijalne skrbi uz prethodno mišljenje ministrice zaštite okoliša, prostornog
uređenja i graditeljstva, donosi

## PRAVILNIK

### O IZMJENAMA I DOPUNAMA PRAVILNIKA O TEMELJNIM ZAHTJEVIMA ZA UREĐAJE KOJI PROIZVODE OPTIČKO ZRAČENJE TE UVJETIMA I MJERAMA ZAŠTITE OD OPTIČKOG ZRAČENJA

Članak 1.

U Pravilniku o temeljnim zahtjevima za uređaje koji proizvode optičko zračenje
te uvjetima i mjerama zaštite od optičkog zračenja (»Narodne novine«, br.
204/03), u članku 1. riječi: »uvjeti za dobivanje dozvole za stavljanje u
promet« zamjenjuju se riječima: »uvjeti za stavljanje u uporabu«.

Članak 2.

Članak 3. mijenja se i glasi:
»Pojedini izrazi u smislu ovoga Pravilnika imaju sljedeće značenje:
*Optičko zračenje* jesu elektromagnetski valovi frekvencije od 300 GHz do
3.000.000 GHz; (valne duljine od 100 nm do 1 mm);
*Ultraljubičasto (UV) zračenje*: optičko zračenje s valnim duljinama kraćim od 400
nm;
*UV–A zračenje*: ultraljubičasto zračenje valnih duljina u području 320 nm – 400
nm;
*UV–B zračenje*: ultraljubičasto zračenje valnih duljina u području 290 nm – 320
nm;
*UV–C zračenje*: ultraljubičasto zračenje s valnim duljinama kraćim od 290 nm;
*Infracrveno (IC) zračenje*: optičko zračenje s valnim duljinama većim od 800 nm;
*Koherencija* jest svojstvo elektromagnetskog vala da između dviju točaka u
prostoru i vremenu postoji odnos konstantne faze titranja elektromagnetskih
polja;
*Koherentno elektromagnetsko zračenje* jest zračenje kod kojeg je u smjeru širenja
održana koherencija na duljini puta većoj od 1 mm;
*Laser* jest izvor neionizirajućih zračenja koji odašilje usmjereno koherentno
elektromagnetsko zračenje, u idealnim uvjetima na jednoj frekvenciji, a stvarno
u uskom pojasu frekvencija u optičkom području;
*Ozračenje* – snaga optičkog zračenja koja pada na jedinicu površine ozračenog
objekta (jedinica: W/m2);
*Efektivno ozračenje* – snaga optičkog zračenja koja tijekom izlaganja pada na
jedinicu površine ozračenog objekta (jedinica W/m2) modificirana odgovarajućom
spektralnom težinskom funkcijom;
*Ukupno ozračenje* – ukupna energija optičkog zračenja koja je tijekom izlaganja
pala na jedinicu površine ozračenog objekta (jedinica J/m2);
*Ukupno efektivno ozračenje* – ukupna energija optičkog zračenja koja je tijekom
izlaganja pala na jedinicu površine ozračenog objekta (jedinica J/m2)
modificirana odgovarajućom spektralnom težinskom funkcijom;
*Efektivna radijancija* jest gustoća snage zračenja koju emitira izvor optičkog
zračenja u jedinični prostorni kut u smjeru prostiranja zračenja (jedinica:
W/m2sr), modificirana odgovarajućom spektralnom težinskom funkcijom;
*Spektralna težinska funkcija* – funkcija koja pojedinim valnim duljinama ili
dijelovima optičkog spektra pridjeljuje faktor koji karakterizira njihovu
učinkovitost i (štetni) doprinos u interakciji s tkivom;
*Eritemska težinska funkcija* – spektralna težinska funkcija koja karakterizira
štetnu učinkovitost UV zračenja za kožu;
*Promet izvora neionizirajućih zračenja* jest: proizvodnja, nabava, prodaja,
prijenos, prijevoz, prerada, uvoz, iznajmljivanje, nasljeđivanje, ustupanje i
održavanje;
*Stavljanje proizvoda na tržište* je svaka isporuka proizvoda trećoj osobi uz
naplatu ili besplatno po prvi puta iz faze proizvodnje ili uvoza u fazu
distribucije, odnosno u fazu stavljanja u rad, nakon završene ugradbe, ili u
fazu uporabe kao roba namijenjena za prodaju i stavljanje u rad za potrebe treće
osobe ili za vlastite potrebe;
*Stavljanje proizvoda u uporabu* jest početak prve uporabe proiz­voda u Republici
Hrvatskoj od strane krajnjeg korisnika;
*Ocjena sukladnosti proizvoda* jest svaka radnja koja se odnosi na izravno ili
neizravno utvrđivanje jesu li ispunjeni odgovarajući tehnički zahtjevi za
proizvode;
*Ispitivanje sukladnosti* jest postupak kojim ovlaštena pravna ili fizička osoba
utvrđuje da pojedini proizvod udovoljava zahtjevima ovoga Pravilnika;
*Potvrđivanje sukladnosti* jest postupak kojim ministarstvo nad­ležno zdravstvo na
osnovi priznavanja ispitnog izvješća izrađenog u inozemstvu utvrđuje da pojedini
proizvod udovoljava zahtjevima ovoga Pravilnika;
CIE (Commission International de L`Eclairage) – međunarodna komisija za
osvjetljenje.

Članak 3.

U članku 4. stavak 2. mijenja se i glasi:
»Uređaji koji su izvori ili sadrže izvore koherentnog ili nekoherentnog optičkog
zračenja smiju se proizvoditi, stavljati na tržište i upotrebljavati samo ako
imaju svojstva prema namjeni i u navedenim uvjetima primjene ne djeluju štetno
na ljude i okoliš, te moraju ispunjavati uvjete određene ovim Pravilnikom.«

Članak 4.

U članku 5. stavak 1. mijenja se i glasi:
»Uređaji koji proizvode optičko zračenje ili u sebi imaju ugrađene izvore
optičkog zračenja, a namijenjeni su uporabi u medicini, stomatologiji,
gospodarstvu, nadzoru u prometu i drugim primjenama moraju biti označeni
propisanim oznakama sukladnosti.«
Stavak 2. briše se.
Dosadašnji stavak 3. koji postaje stavak 2. mijenja se i glasi:
»Na uređaje koji nisu sukladni s propisanim tehničkim zahtjevima, ne smiju se
stavljati oznake sukladnosti ili druge oznake slične propisanim koje bi mogle
stvoriti zabunu na tržištu ili obmanuti potrošača.«
U dosadašnjem stavku 6. koji postaje stavak 5. iza riječi: »Dodatku I« dodaju se
riječi: »i Dodatku II«.

Članak 5.

U članku 6. stavku 2. iza riječi: »Dio 2-posebni zahtjevi za uređaje za
izlaganje kože UV ili IC zračenju« dodaju se riječi: »i biti razvrstani sukladno
odredbama Dodatka III. ovoga Pravilnika.«

Članak 6.

U članku 7. iza stavka 8. dodaju se novi stavci 9. i 10. koji glase:
»Najveće dopušteno efektivno ozračenje pri izlaganju kože ultraljubičastom
zračenju u području UV-A i UV-B ovisno o Tipu UV izvora određeno je u Dodatku
III. Pravilnika u Tablici »Najveće dopušteno eritremski efektivno ozračenje«.
Maksimalno dozvoljena iradijancija uslijed izlaganja kontinuiranom nekoherentnom
zračenju u vidljivom i IC spektralnom području iznosi za oči: 150 Wm-2, a za
kožu 700 Wm-2.«
Dosadašnji stavak 9. postaje stavak 11.

Članak 7.

U članku 9. stavci 1. i 2. mijenjaju se i glase:
»Izvori optičkog zračenja i uređaji s ugrađenim izvorima optič­kog zračenja
smiju se stavljati u uporabu samo ako su sukladni s propisanim i ako
udovoljavaju zahtjevima ovoga Pravilnika, te drugih posebnih propisa.
Ministar nadležan za zdravstvo daje dozvolu za stavljanje uređaja iz stavka 1.
ovoga članka za uporabu na osnovi pozitivnih rezultata ocjene sukladnosti
uređaja provedenog od strane ovlaštene pravne ili fizičke osobe.«

Članak 8.

U članku 11. stavak 1. mijenja se i glasi:
»Laseri klase IV. i uređaji s ugrađenim laserima klase IV. koji udovoljavaju
zahtjevima ovoga Pravilnika te izvori nekoherentnog UV zračenja, Tip 1, 2, 3, 4
i 5, te uređaji s ugrađenim izvorima nekoherentnog UV zračenja, Tip 1, 2, 3, 4,
i 5, koji se koriste u solarijima, te raznim kozmetičkim i terapijskim
tretmanima, kao i intenzivni izvori nekoherentnog impulsnog zračenja koji se
koriste u fototerapiji, te u kozmetičkim i terapijskim tretmanima, mogu se
stavljati u uporabu i koristiti samo na osnovi dane dozvole za uporabu uređaja.«
Stavak 3. mijenja se i glasi:
»Nadzoru i periodičkim provjerama osim uređaja iz stavka 1. ovoga članka
podliježu i laserski uređaji klase različite od klase IV. koji se po svojoj
namjeni koriste u otvorenom prostoru, uz mogućnost izravnog ozračivanja ljudi
(laserski radari i brzinomjeri, laserski daljinari, laserski niveliri)«.
Iza stavka 7. dodaju se stavci 8. 9. i 10. koji glase:
»Nakon provedenog ispitivanja sukladnost ispitanog uređaja sa zahtjevima ovoga
Pravilnika, potvrđuje se ovjernim žigom – naljepnicom koju ovlaštena pravna ili
fizička osoba postavlja na vidno mjesto na uređaju.
Izgled i sadržaj ovjernog žiga – naljepnice određeni su u Dodatku IV. ovoga
Pravilnika.
Ovlaštena pravna ili fizička osoba obvezna je voditi evidenciju o izdanim
ovjernim žigovima-naljepnicama i istu dostavljati ministarstvu nadležnom za
zdravstvo i Državnom zavodu za zaštitu od zračenja.«

Članak 9.

U članku 12. stavci 3. i 4. mijenjaju se i glase:
»Nakon izdavanja dozvole za uporabu uređaja, korisnik i uređaj upisuju se u
evidenciju ministarstva nadležnog za zdravstvo.
Pravna ili fizička osoba koja je bila krajnji korisnik uređaja iz članka 11.
stavka 1. ovoga Pravilnika obvezna je u pisanom obliku izvijestiti ministarstvo
nadležno za zdravstvo o prestanku uporabe uređaja. Datum prestanka uporabe
uređaja unosi se u evidenciju ministarstva nadležnog za zdravstvo.«

Članak 10.

U članku 14. stavku 2. točka 6. briše se.

Članak 11.

U članku 23. stavku 1. podstavku 2. riječi »periodička provjera uređaja«
zamjenjuju se riječima »periodička ovjera uređaja«.
U stavku 2. i 3. na iza riječi » ispitivanja sukladnosti« zamjenjuju se riječima
»ocjene sukladnosti«.
U stavku 4. prva rečenica mijenja se i glasi:
»Obvezna periodička ovjera uređaja provodi se najkasnije po isteku 1 godine od
dobivanje dozvole za uporabu uređaja odnosno nakon prethodne provjere.«

Članak 12.

U člancima 24. i 25. riječ »ispitivanje« zamjenjuju se s riječju »ocjena« u
odgovarajućem padežu.

Članak 13.

U člancima 26. i 27. riječ »potvrđivanje« zamjenjuju se s riječju »ocjena« u
odgovarajućem padežu.

Članak 14.

U članku 29. stavku 2. iza točke dodaje se nova rečenica koja glasi:
» Sukladnost ispitanog uređaja sa zahtjevima ovoga Pravilnika potvrđuje se
ovjernim žigom – naljepnicom koju ovlaštena pravna ili fizička osoba postavlja
na vidno mjesto na uređaju.«

Članak 15.

U Dodatku I. Sigurnosne klase uređaja s UV izvorom nekoherentnog zračenja, iza
UV uređaj Tip 4. na kraju rečenice briše se točka i stavlja zarez i dodaje se
novi uređaj UV tip 5. koji glasi:
»UV uređaj Tip 5: Uređaj s ugrađenim izvorom UV zračenja koje prouzrokuje velike
fotobiološke učinke uslijed zračenja čije su valne duljine veće ili manje od 320
nm.«
Ispod riječi: »Bilješke« podstavci 1. i 3. mijenjaju se i glase:
»– UV uređaji Tipa 1, 2 i 3 koriste se u solarijima, kozmetičkim salonima i
sličnim mjestima;
– UV uređaji tipa 4 i 5 koriste se samo uz liječničku preporuku i nadzor.«

Članak 16.

U cijelom tekstu Pravilnika riječi: »Nacionalna služba za ovlaš­ćivanje«
zamjenjuju se riječima: »Hrvatska akreditacijska agencija«, u odgovarajućem
padežu, riječi: »Ministarstvo zdravstva« zamjenjuju se riječima: »ministarstvo
nadležno za zdravstvo« u odgovarajućem padežu, riječi: »Ministar zdravstva«
zamjenjuju se riječima: »ministar nadležan za zdravstvo« u odgovarajućem padežu,
a riječi: »Hrvatski zavod za zaštitu od zračenja« zamjenjuju se riječima:
»Državni zavod za zaštitu od zračenja« u odgovarajućem padežu.

Članak 17.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/07-01/74
Ur.broj: 534-08-2/4-07-2
Zagreb, 23. kolovoza 2007.

Ministar
**prof. dr. sc. Neven Ljubičić**, v. r.

DODATAK III.

NAJVEĆE DOPUŠTENO ERITREMSKI EFEKTIVNO OZRAČENJE

|  |  |  |
| --- | --- | --- |
| Najveće dopušteno eritremski efektivno ozračenje (W/m2) | | |
| Tip UV uređaja | UV –B | UV-A |
| 1 | < 0,0005 | > 0,15 |
| 2 | 0,0005 -0,15 | > 0,15 |
| 3 | 0,0005 -0,15 | ≤ 0,15 |
| 4 | > 0,15 | ≤ 0,15 |
| 5 | > 0,15 | > 0,15 |

DODATAK IV.

IZGLED I SADRŽAJ OVJERNOG ŽIGA – NALJEPNICE KOJI SE STAVLJA NA UREĐAJ

Dimenzije: 36 mm × 54 mm
Boja: crvena
Sadržaj:
Oznaka Ministarstva zdravstva i socijalne skrbi: MZSS RH
Oznaka rješenja o ovlaštenju pravne ili fizičke osobe: UP/I-xxx-xx/xx-xx/xx
Oznaka akreditacije od Hrvatske akreditacijske agencije: HAA--XXXX/XX
Godina i mjesec u kojem je provedeno ispitivanje: xxxx-xx
Redni broj naljepnice: xxxxx
Izgled:

|  |  |
| --- | --- |
| **MZSS RH** | |
| UP/I-XXX-XX/XX-XX/XX | |
| HAA-XXXX/XX | |
| XXXX-XX | XXXX |

Pravilnik, NN 91/2007-2779
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)